РЕШЕНИЕ НА КОМИСИЯТА
от 12 юни 2009 година
за дерогация от точка 1, буква г) от приложението към Решение 2006/133/ЕО, изменено с Решение 2009/420/ЕО, по отношение на датата на прилагане във връзка с податлива на зараза дървесина с произход извън демаркационните зони
(нотифицирано под номер C(2009) 4515)
(2009/462/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, четвърто изречение от нея,
като има предвид, че:
(1)
Комисията прие на 28 май 2009 г. Решение 2009/420/ЕО за изменение на Решение 2006/133/ЕО относно изискване към държавите-членки временно да вземат допълнителни мерки срещу разпространението на Bursaphelenchus xylophilus (Steiner et Buhrer) Nickle et al. (нематод по боровата дървесина) по отношение на области в Португалия, различни от тези, в които е известно, че заболяването не се среща (2). С посоченото решение в Решение 2006/133/ЕО на Коимисията (3) се въвежда задължението от 16 юни 2009 г. податливият на зараза опаковъчен дървен материал, който не е с произход от демаркационните зони, да бъде подлаган на един от одобрените начини на обработка, посочени в приложение I към Международния стандарт за фитосанитарни мерки № 15 на ФАО, и да се маркира в съответствие с приложение II към посочения стандарт, преди да бъде придвижен от демаркационните зони в други зони в държавите членки или в трети страни, както и от част от демаркационната зона, за която е известно, че е възможна появата на нематоди по боровата дървесина, в друга част от демаркационната зона, която се определя като буферна зона.
(2)
Опаковъчният дървен материал е необходим за транспортирането на много стоки от всякакво естество. До настоящия момент обаче в Общността все още не са въведени общи принципи по отношение на производството и употребата на податлив на зараза опаковъчен дървен материал, обработен и маркиран в съответствие с приложения I и II към Международния стандарт за фитосанитарни мерки № 15 на ФАО. По-специално изглежда, че не е възможно в кратки срокове да се предостави достатъчно опаковъчен дървен материал, съответстващ на Международния стандарт за фитосанитарни мерки № 15 на ФАО, за да бъдат задоволени нуждите на икономическите оператори, които търгуват със стоки от Португалия в други държави-членки или трети страни.
(3)
За да се избегнат рисковете от прекомерно смущение на търговията, изглежда необходимо да се предвиди дерогация по отношение на датата на прилагане на изискванията, определени в Решение 2006/133/ЕО, изменено с Решение 2009/420/ЕО, която се отнася до задължението податливият на зараза опаковъчен дървен материал, който не е с произход от демаркационните зони, да бъде обработен и маркиран в съответствие с приложения I и II към Международния стандарт за фитосанитарни мерки № 15 на ФАО, преди да бъде придвижен от демаркационните зони в Португалия до други зони.
(4)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Точка 1, буква г) от приложението към Решение 2006/133/ЕО, изменено с Решение 2009/420/ЕО, не се прилага по отношение на податлива на зараза дървесина с произход извън демаркационните зони.
Член 2
Настоящото решение се прилага от 16 юни 2009 г. до 31 декември 2009 г.
Член 3
Адресати на настоящото решение са държавите-членки.
Съставено в Брюксел на 12 юни 2009 година.